- Rasi Mnitas neu naiꞌ Yohanis
- ←
- 16
- →

16
Uisneno In toꞌos nasaun ee neu pah-pinan
1 Rarit au ꞌneen hanaf maꞌtain es npoi naꞌko Uim Onen, he naprenat ameput tuaf hiut naan am nak, “Amnao nai! Mait meik bookr ein naan, ma mꞌopaꞌ main Uisneno In toꞌos meu pah-pinan.”
2 Anneen on naan ate, ameput ahunut anꞌopaꞌ bookr ee in afan neu pah-pinan. Nok askeken ate, tuaf-tuaf reꞌ antoup niit muiꞌ fui apisut naan in marak, ma tuaf-tuaf reꞌ naꞌruriꞌ ma naꞌbesan neu in faut marunaꞌ, napenin siraak. Meen paap reuꞌf ii ntoman sin. Paap reꞌuf naan meen ii kah een, he noi nmaten.✡ Anpoin naꞌkon Pah Masir 9:10
3 Rarit ameput no nuan ii nꞌopaꞌ bookr ee in afan neu tasi. Nok askeken ate, oe tais ee njair naaꞌ reꞌ foo puun reꞌuf, nahuum on reꞌ amaets ii in naaꞌ. Onaim areꞌ kanan amonit anbi tasi, nmaet sapuꞌ.
4 Rarit ameput no teun ii nꞌopaꞌ bookr ee in afan neu noe ma oe maat ein. Onaim sin ok-okeꞌ anjarin naaꞌ.✡ Anpoin naꞌkon Pah Masir 7:17-21, Siit Pures-Boꞌis sin 78:44 5 Rarit au ꞌneen ameput tuaf es naꞌko sonaf neno tunan, reꞌ anꞌurus areꞌ kanan oe nbi pah-pinan. In npures ma nboꞌis Uisneno mnak,
“Koi, Uisneno!
Ho kninuꞌ teeb!
Ho ka mmuiꞌ miit fa sanat!
Ho mbi main muꞌko un-unuꞌ,
ma Ho of mubaar tar antea nabar-baar.
Ho mufeek amrair rasi, ro natai.
Ho mfee mrair hukun, ro tebe.
6 Tuaf bian nasaik anrair,
naaꞌ naꞌko Ho ngguin.
Tuaf bian nroor naꞌmaet,
Ho mafefa kniunꞌ ein.
Es naan ate, Ho muꞌsekeꞌ sin, he sin ninun naaꞌ.
Etun Ho mbaras amrair meik rais hukun ate, ro batuur.”
7 Rarit au ꞌneen hanaf es anpoi naꞌko mei fuat, reꞌ nataah am nak,
“Batuur! Uisneno es reꞌ akuaas reꞌuf.
Batuur! Uisneno es reꞌ maꞌtaniꞌ nnes-neisi.
Uisneno es reꞌ afeek rasi te, ro natai.
Uisneno es reꞌ afee hukun ate, ro tebe.”
8 Rarit ameput no haan ii nꞌopaꞌ bookr ee in afan neu manas. Nok askeken ate, manas naan mapuut reꞌuf, tar antea mansian ii nputun. 9 Areꞌ mansian reꞌ anputun naan, ankaas Uisneno In kanan, natuin In es reꞌ anreek he nsonuꞌ sin siraak naan. Maski on naan amsaꞌ, ka tiit tain fa tuaf es reꞌ naꞌpiis ma naꞌteꞌun in nekan neu Uisneno, aiꞌ npures neu Ne.
10 Rarit ameput no niimn ii nꞌopaꞌ bookr ee in afan anbi muiꞌ fui apiust ee in aꞌtoko prenat. Nok askeken ate, meisꞌookn ii nꞌaum naan areꞌ tuaf reꞌ naꞌbesan neu ne, tar antea sin nrau niisk ein, he sin bisa ntaah ein naꞌkon haꞌmuꞌit naan.✡ Anpoin naꞌkon Pah Masir 10:21 11 Sin nkaas Uisneno et sonaf neno tunan amsaꞌ, natuin sin paap ein naan, meenk ein kah een. Maski on naan amsaꞌ, ka tiit tain fa tuaf es, reꞌ naꞌpiis ma naꞌteꞌun in nekan, he natuin Uisneno.
12 Rarit ameput no neen ii nꞌopaꞌ bookr ee in afan neu noe koꞌu Efrat. Onaim noe naan nmeit metoꞌ-metoꞌ nain. Rarit sin nmoꞌen ranan anbi bare naan. Ranan naan, napaar ee neu uisf ein ma soraurs ein naꞌkon pasaꞌ neon-saet✡ Naiꞌ Yesaya 11:15 13 Onaim au ꞌiit niut maufinu tuaf teun. Sin maask ein on reꞌ kreso. Es anpoi naꞌko kaun naga in fefan. Es anpoi naꞌko muiꞌ fui apisut in fefan. Es anteniꞌ npoi naꞌko kaun naga in mafefaꞌ reꞌ aputa-kriut ee in fefan. 14 Niut maufiun teun ein naan, anmuꞌin kuasa he nmoꞌen rais sanmakat humaꞌ-humaꞌ. Sin npoin ma nnaon nateef nok areꞌ kanan usif anbi pah-pinan, rarit sin nahaek ein rais manbaꞌan he neot es, oors es sin nmakenan anraban Uisneno akuasat. Mes oras reꞌ sin nmanbaaꞌn ein naan, es reꞌ Uisneno In oras reꞌ In nbetis anrair je, he niis nain In muusn ein ok-okeꞌ.
15-16 Bare reꞌ sin he nabuan he nmakenan naan, anbi uab Ibrani te nak, Armagedon.
Yesus Kristus naꞌuab amsaꞌ am nak, “Mimnau mirek-rekoꞌ! Nok askeken ate, Au ꞌuum on reꞌ abakat reꞌ hi ka mitenab maan ee fa. Tuaf-tuaf reꞌ anbeꞌ-beꞌen ma anpaon anpaek pake reꞌ namtiis, sin es reꞌ nꞌua paꞌen. Fin oras Au ꞌuum, in ka namaeb on fa, natuin tuaf ka niit ee fa neu in afaꞌ.”✡ Naiꞌ Mateos 24:43-44, Naiꞌ Lukas 12:39-40, Rasi Mnitas neu naiꞌ Yohanis 3:3, 2 Uisf ein sin Retaꞌ 23:29, Naiꞌ Sakarias 12:11
17 Rarit ameput no hiutn ii nꞌopaꞌ bookr ee in afan neu anin. Onaim Uisneno naꞌuab neik haan koꞌu naꞌko In aꞌtoko prenat, et Uim Onen am nak, “Oekꞌ een! Au tooꞌs ein oekꞌ ein een!”
18 Onaim anmuiꞌ rimat reꞌ nariim neu-mneem, ma ꞌrotos reꞌ naꞌroot neu-mneem amsaꞌ. Ma auf gui naꞌbekoꞌ maꞌtaniꞌ. Auf aꞌbekoꞌ ia ka njair niit fa feꞌ nbi pah-pinan.✡ Rasi Mnitas neu naiꞌ Yohanis 8:5, 11:13,19 19 Oras naan, Uisneno ka nnikan fa kota Babel in maufinun. In npaek auf aꞌbekoꞌ maꞌtaniꞌ naan, tar antea kota naan npeeꞌ batis teun. In nmoeꞌ on naan he abitan Babel nnaben nahiin In toꞌos. Kota bian anbi pah-pinan antuup annoban nain afu.✡ Naiꞌ Yesaya 51:17 20 Oras naan, areꞌ kanan puru sin nreman on ahaa reꞌ naan. Ma ꞌtoeꞌf ein, namnekun okeꞌ.✡ Rasi Mnitas neu naiꞌ Yohanis 6:14 21 Anmuꞌi uran eis fatu msaꞌ reꞌ kouꞌ-koꞌun nmoufun naꞌkon neon goe tnanan, ma ntuut naan mansian. Eis fatun naan sin maꞌfeenk ein, ntean kiru boꞌ haa.* Suur Akninuꞌ uab Yunani ntui mnak, “maꞌfeenk ein humaꞌ meseꞌ nok talenta meseꞌ”. Talenta meseꞌ in maꞌfeen ii, es reꞌ kiru boꞌ tenu mhaa ntea kiru boꞌ haa. Natuin uran eis naan anhaꞌmuiꞌ sin, etun mansian ii nkaas Uisneno.✡ Anpoin naꞌkon Pah Masir 9:23, Rasi Mnitas neu naiꞌ Yohanis 11:19

- Rasi Mnitas neu naiꞌ Yohanis
- ←
- 16
- →

✡16:2 Anpoin naꞌkon Pah Masir 9:10

✡16:4 Anpoin naꞌkon Pah Masir 7:17-21, Siit Pures-Boꞌis sin 78:44

✡16:10 Anpoin naꞌkon Pah Masir 10:21

✡16:12 Naiꞌ Yesaya 11:15

✡16:15-16 Naiꞌ Mateos 24:43-44, Naiꞌ Lukas 12:39-40, Rasi Mnitas neu naiꞌ Yohanis 3:3, 2 Uisf ein sin Retaꞌ 23:29, Naiꞌ Sakarias 12:11

✡16:18 Rasi Mnitas neu naiꞌ Yohanis 8:5, 11:13,19

✡16:19 Naiꞌ Yesaya 51:17

✡16:20 Rasi Mnitas neu naiꞌ Yohanis 6:14

*16:21 Suur Akninuꞌ uab Yunani ntui mnak, “maꞌfeenk ein humaꞌ meseꞌ nok talenta meseꞌ”. Talenta meseꞌ in maꞌfeen ii, es reꞌ kiru boꞌ tenu mhaa ntea kiru boꞌ haa.

✡16:21 Anpoin naꞌkon Pah Masir 9:23, Rasi Mnitas neu naiꞌ Yohanis 11:19

© 1999-2014 UBB